Síðasta verk Sigmundar Davíðs Gunnlaugssonar , forsætisráðherra , sem dómsmálaráðherra var að setja nýja reglugerð um lögregluumdæmi lögreglustjóra , þar sem sveitarfélagið Hornafjörður telst nú til umdæmis lögreglustjórans á Austurlandi . Með ákvörðun sinni færði þáverandi dómsmálaráðherra lögregluna á Höfn úr Suðurkjördæmi yfir í Norðausturkjördæmi , sem vill svo til að er hans kjördæmi . Lögregluyfirvöldum og sveitarstjórnarmönnum barst tilkynning um reglugerðina í tölvupósti klukkan rétt rúmlega eitt í gær , en þá var nýhafinn ríkisráðsfundur á Bessastöðum þar sem Ólöf Nordal tók formlega við sem nýr innanríkisráðherra . Samhliða því færðust dómsmálin frá forsætisráðuneytinu aftur yfir í innanríkisráðuneytið . Sveitarstjórnarmenn á Hornafirði eru æfir vegna reglugerðarinnar , sem Sigmundur Davíð setti á lokametrunum sem dómsmálaráðherra , en Kjarninn hefur undir höndum harðyrt bréf sem Björn Ingi Jónsson bæjarstjóri á Hornafirði sendi á þingmenn kjördæmisins í gær sem og nýskipaðan dómsmálaráðherra . Í bréfinu segir : „ Nú í dag setur dómsmálaráðherra reglugerð sem gengur þvert á það sem búið er að tala um undanfarnar vikur og algerlega án nokkurs samráðs við sveitarfélagið eða SASS ( Samtök sunnlenskra sveitarfélaga ) . Að mínu mati eru þetta forkastanleg vinnubrögð og finnst mér að svona ákvarðanir eigi ekki að eiga sér stað á árinu 2014 . “ Auglýsing Björn Ingi segir í bréfinu að embætti lögreglustjóra á Höfn hafi verið flutt á Eskifjörð árið 2007 , án nokkurs samráðs við sveitarfélagið . Svo hafi innanríkisráðuneytið óskað eftir skoðun sveitarfélagsins á tilhögun lögregluumdæmisins , sem fram komi í bókun bæjarráðs frá því í ágúst . Þar tekur bæjarráð Hornafjarðar undir sjónarmið sem fram komu á fundi SASS , að hagsmunum sveitarfélagsins verði best borgið til lengri tíma með því að skipan lögreglumála fylgi kjördæmismörkum . Þá segir í bréfinu að skoðunum sveitarfélagsins hafi verið komið á framfæri við starfsmann innanríkisráðuneytisins á Landsþingi Sambands íslenskra sveitarfélaga á Akureyri , þar sem sveitarfélagið hafi verið fullvissað um að hlustað yrði á afstöðu þess með handsali . Samstarf við lögreglustjóra Suðurlands komið af stað „ Það næsta sem við fréttum er að það sé farið að vinna eftir því að við fylgjum Suðurlandi . Nýr lögreglustjóri Suðurlands hefur komið hingað og hitt starfsmenn lögregluumdæmisins hér á Höfn og í gangi er skipulagsvinna þessu tengd . Ég átti góðan fund með lögreglustjóra Suðurlands og yfirlögregluþjóni þar sem sú vinna sem framundan er var rædd . Í síðustu viku fékk ég fundarboð frá lögreglustjóra Suðurlands um að koma til fundar við hann í næstu viku þar sem hann ætlaði að hitta alla framkvæmdarstjóra sveitarfélaga í sínu umdæmi . “ Að lokum skrifar Björn Ingi bæjarstjóri á Hornafirði : „ Þess vegna spyr ég HVAÐ ER AÐ GERAST HJÁ YKKUR ?! Ég óska eftir því að þið beitið ykkur í því að þessi ákvörðun verði endurskoðuð og að unnið verð áfram í þá átt sem hér hefur verið lýst . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .